**Caniculă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Dacă nu ştii ce să faci cu mâinile tale,

atunci transformă-le în mângâieri”

Jacques Salome

- Te simt cum arzi, m-aprind și eu, încet,

Când mă provoci să te sărut pe-un sân,

Iar celuilalt îi scriu câte-un sonet

Chiar dacă zeii spun că sunt păgân

Și nu mă satur cu aroma ta,

Cu gleznele pe care le ador

Când le-nfășori precum un colț de stea

La gâtul meu, ori ca Apolodor

Le arcuiești ca bolta unui pod

Pe luciul calm al apei de izvor,

Mi-atât de cald, dar mă întind comod,

La pieptul tău fierbinte şi mi-e dor...

- Ce bine mă cunoşti şi gura ta

N-are nevoie acum de nicio hartă,

Vulcani de pasiuni vom explora,

Mi-ai spus cândva că dragostea-i o artă.

Obrajii-mbujoraţi de îndrăzneli

De mi-or trăda, iubite, nerăbdarea,

Învaţă-mă să nu mai fac greşeli,

Sălbatică sunt, uneori, ca marea,

Iar alteori sunt fluviu stăvilit

De maluri de tandreţe. Cursul blând

E curcubeu pe zare arcuit,

O carte ce se scrie rând cu rând.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015